Varsinais-Suomen sairaanhoitopiirin johtaja Leena Setälän mukaan Turun puukotuksessa loukkaantuneiden tilassa ei ole tapahtunut muutosta lauantaihin verrattuna. Turun yliopistollisessa keskussairaalassa (Tyks) on sunnuntaina hoidossa yhteensä neljä henkilöä, joista kolme on teho-osastolla. Yhtä neljästä ei ole vielä kotiutettu vuodeosastolta.

– Teho-osastolla olevat ovat sekä uhreja että epäilty. Meillä on kolme ihmistä yhteensä teholla ja tämän lisäksi yhden piti päästä vuodeosastolta kotiin, mutta hän oli ainakin illalla sairaalassa.

Kaiken kaikkiaan Turussa perjantaina tapahtuneissa puukotuksissa kuoli kaksi ja haavoittui kahdeksan henkilöä. Toinen kuolonuhreista mehehtyi tapahtumapaikalla ja toinen sairaalassa.

Neljän yhä sairaalahoidossa olevien tilanne on yhä stabiili.

– Lääkärit kiertävät siellä nyt ja ovat kertoneet tiedottavansa, jos tulee mitään muutosta tilanteeseen, Setälä sanoo.

Turun Sanomien (siirryt toiseen palveluun) mukaan puukotuksesta epäilty marokkolaismies uhattiin tappaa Tyksissä varhain lauantai-iltana. Leena Setälä vahvistaa tiedon pitävän paikkansa.

– Sellainen puhelinsoitto tuli illalla. Olemme ilmoittaneet asiasta poliisille. Meillä on puhelinnumero.

Setälän mukaan nyt mietitään, missä vaiheessa epäilty voidaan luovuttaa poliisin haltuun.

– Hän on ollut vielä teho-osastolla hyvin varjeltuna näiden uhkausten takia. Tämä pitää vartijat töissä.